b"\n_START_ARTICLE_\nGensko prepisovanje pri prokariontih\n_START_PARAGRAPH_\nGensko prepisovanje pri prokariontih poteka v citoplazmi hkrati s translacijo.\n_START_SECTION_\nTranskripcijska enota\n_START_PARAGRAPH_\nPri prepisovanju sodeluje le ena veriga DNK \xe2\x80\x93 matri\xc4\x8dna veriga. Za uspe\xc5\xa1no transkripcijo so potrebna razli\xc4\x8dna zaporedja, ki skupaj tvorijo transkripcijsko enoto._NEWLINE_Promotor se po navadi nahaja ob mestu za\xc4\x8detka transkripcije. Nanj se ve\xc5\xbee polimeraza RNA in dolo\xc4\x8da katera veriga se bo prepisala, v katero smer bo potekalo prepisovanje ter kje se nahaja mesto za\xc4\x8detka prepisovanja. Zaporedja nukleotidov se ve\xc4\x8dinoma zelo razlikujejo med promotorji, vendar dolo\xc4\x8dena obmo\xc4\x8dja izkazujejo podobnosti v zaporedju nukleotidov. Ta tako imenovana skupna zaporedja se pojavljajo na dolo\xc4\x8denih mestih. Pomembni skupni zaporedji sta -35 in -10, slednje poznamo tudi pod imenom Pribnowovo zaporedje. Mutacije v teh zaporedjih po navadi upo\xc4\x8dasnijo hitrost transkripcije, v\xc4\x8dasih pa jo pove\xc4\x8dajo. Promotor sam ni prepisan._NEWLINE_RNK-kodirajo\xc4\x8de obmo\xc4\x8dje sestavljajo nukleotidi, ki se prepi\xc5\xa1ejo v mRNK. Zaklju\xc4\x8devalno zaporedje oziroma terminator dolo\xc4\x8da, kje se kon\xc4\x8da transkripcija. Terminator je po navadi del kodirajo\xc4\x8dega obmo\xc4\x8dja in se prepi\xc5\xa1e.\n_START_SECTION_\nPolimeraza RNK\n_START_PARAGRAPH_\nPolimeraza RNK je pri bakterijah sestavljena iz osrednjega dela encima in ob\xc4\x8dasnih funkcijskih podenot. Osrednji del sestavlja pet podenot: dvakrat alfa (\xce\xb1), podenota beta (\xce\xb2), podenota \xc4\x8drtica-beta (\xce\xb2') in omega (\xcf\x89). Pomembna funkcijska podenota je dejavnik sigma (\xcf\x83), ki skupaj z osrednjim encimom tvori holoencim. Faktor sigma igra pomembno vlogo pri iniciaciji, saj nadzoruje vezavo polimeraze RNK na promotor. Pri posebnih vrstah terminacije igra pomembno vlogo tudi dejavnik ro (\xcf\x81).\n_START_SECTION_\nRibonukleozid trifosfat\n_START_PARAGRAPH_\nGradniki, ki so uporabljeni pri prepisovanju in sestavljajo mRNK so ribonukleozid trifosfati. Sinteza poteka, tako da se ribonukleotidi ve\xc5\xbeejo na 3'-OH skupino zadnjega ribonukleotida rasto\xc4\x8de mRNK. Pri tem se odcepita dva fosfata (izjema je le prvi ribonukleotid). Med nukleotidi je fosfodiesterska vez.\n_START_SECTION_\nTranskripcija\n_START_PARAGRAPH_\nTranskripcija poteka v treh korakih: iniciacija, elongacija in terminacija.\n_START_SECTION_\nIniciacija\n_START_PARAGRAPH_\nOsrednji encim in dejavnik sigma se zdru\xc5\xbeita in ve\xc5\xbeeta na skupni zaporedji -10 ter -35. Pri Pribnowovem zaporedju se DNK za\xc4\x8dne odvijati, pri tem se odvije pribli\xc5\xbena dol\xc5\xbeina 15 nuklotidov - nastane t.i transkripcijski mehur\xc4\x8dek znotraj katerega bo potekala transkripcija. Nekateri bakterijski promotorji vsebujejo zgornji element, ki se nahaja nekje med nukleotidoma -40 in -60. Podenota alfa stopa v interakcijo s tem elementom, ki lahko zelo pospe\xc5\xa1i transkripcijo._NEWLINE_Polimeraza RNK se nahaja nad mestom za\xc4\x8detka transkripcije (+1) in na tem mestu za\xc4\x8dne povezovati baze ribonukleozid trifosfatov s komplementarnimi bazami na DNK ter z rasto\xc4\x8do molekulo RNK. Ko je dodanih nekaj ribonukleotidov, se dejavnik sigma lo\xc4\x8di od osrednjega encima.\n_START_SECTION_\nElongacija\n_START_PARAGRAPH_\nMed elongacijo se RNK polimeraza premika navzdol ter z njo transkripcijski mehur\xc4\x8dek (navzdolnji del mehur\xc4\x8dka se odvija, medtem ko se navzgornji del zavija). Polimeraza dodaja ribonukleotide k rasto\xc4\x8di mRNK na podlagi matri\xc4\x8dne DNK. Pri bakterijskih celicah je vsako sekundo dodanih pribli\xc5\xbeno 40 ribonukleotidov pri 37 \xc2\xb0C. Transkripcija se nadaljuje tudi v zaklju\xc4\x8devalnem zaporedju.\n_START_SECTION_\nTerminacija\n_START_PARAGRAPH_\nTranskripcija se nadaljuje v zaklju\xc4\x8devalno zaporedje, kar pomeni, da do prekinitve prepisovanja pride \xc5\xa1ele po prepisu terminatorja. Pri bakterijah obstajata dve vrsti terminatorjev: ro-neodvisni ter ro-odvisni terminatorji._NEWLINE_Ro-neodvisni terminatorji vsebujejo obrnjeno ponovitev, katere prepis povzro\xc4\x8di lasni\xc4\x8dno zanko. Tej ponovitvi sledi zaporedje \xc5\xa1estih adenin-nukleotidov, ki se prepi\xc5\xa1ejo v uracil. Vez med adeninom in uracilom je relativno nestabilna, lasnica pa jo \xc5\xa1e dodatno destabilizira in RNK se lo\xc4\x8di od matri\xc4\x8dne verige._NEWLINE_Ro-odvisen terminator vsebuje dve zaporedji. Eno zaporedje zaustavi prepisovanje, drugo zaporedje (navzgor od prvega) pa se prepi\xc5\xa1e v mRNK in sem se ve\xc5\xbee dejavnik ro. Ro se nato za\xc4\x8dne premikati proti 3' koncu in povzro\xc4\x8di, da se RNK lo\xc4\x8di od DNK."